РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број:06-2/191-17

27. септембар 2017. године

Б е о г р а д

ЗАПИСНИК

17. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 27. СЕПТЕМБРА 2017. ГОДИНЕ

Седница је почела у 21,00 часова.

Седницом је председавао Муамер Зукорлић, председник Одбора.

Седници су присуствовали чланови Одбора: Марко Атлагић, Милена Бићанин, Наташа Ст. Јовановић, Ђорђе Косанић, Милетић Михајловић, Жарко Обрадовић, Владимир Орлић, и Марко Пaрезановић.

Седници су присуствовали: Зоран Драгишић (Љубиша Стојмировић), Арпад Фремонд (Фатмир Хасани), Михаило Јокић (Богдан Обрадовић), заменици чланова Одбора.

Седници нису присуствовали чланови Одбора: Ратко Јанков, Жарко Кораћ, Олена Папуга, Александра Јерков и Дубравко Бојић, нити њихови заменици.

На предлог председника Одбора, усвојен је следећи:

Д н е в н и р е д

**1. Предлог за подношење амандмана Одбора на члан 11. Закона о високом образовању на основу члана 165. став 1. Пословника Народне скупштине.**

Прва тачка дневног реда

Муамер Зукорлић је у уводној речи, поводом ове тачке дневног реда, навео да је седницу сазвао на основу члана 165. Пословника којим је прописано да када настане потреба да се изврши правно-техничка редакција текста предлога закона, или да се усвојени амандмани ускладе међусобно и са текстом предлога закона, Народна скупштина ће застати са одлучивањем и затражити од Одбора за уставна питања и законодавство да изврши правно-техничку редакцију, а од надлежног, у овом случају нашег, да усагласи усвојене амандмане међусобно и са тексто Предлога закона о високом образовању.

О овој тачки дневног реда није се нико јавио за дискусију, па је председавајући предложио да Одбор поднесе амандман на члан 11. Предлога закона о високом образовању у следећем тексту:

„А М А Н Д М А Н

У члану 11. став 4. Предлога закона о високом образовању мења се и гласи:

„Конференција универзитета, Конференција академија и високих школа, министарство надлежно за послове високог образовањa, односно Привредна комора Србије, објављује јавни позив за пријављивање кандидата за чланове Националног савета најкасније у року од шест месеци пре истека мандата чланова Националног савета“.

Став 8. мења се и гласи:

„Конференција универзитета, односно Конференција академија и високих школа упућује предлог Влади, од највише 18, односно три кандидата, у року од 30 дана од истека рока за достављање примедби и предлога из става 7. овог члана, водећи рачуна о броју студената и о броју наставника и сарадника, сходно члану 26. став 5. овог закона. Министарство надлежно за послове високог образовања, односно Привредна комора Србије упућује предлог Влади, од највише осам, односно три кандидата у року од 30 дана од дана истека рока за достављање примедби и предлога из става 7. овог члана.

Став 12. тачка 2) мења се и гласи:

„2) ако не испуњава дужности члана Националног савета или својим поступцима повреди углед те дужности, а на предлог Конференције универзитета, Конференције академија и високих школа, министарства надлежног за послове високог образовања, односно Привредне коморе Србије;“.

О б р а з л о ж е њ е

Овим амандманом стварају се услови да се сви чланови Националног савета за високо образовање које Влада именује на предлог министарства надлежног за послове високог образовања и Привредне коморе Србије, бирају и разрешавају под условима под којима се бирају и разрешавају чланови које предлажу Конференција универзитета и Конференција академија и високих школа“.

**Након гласања, председавајући је констатовао да је Одбор једногласно усвојио предлог да се овај амандман поднесе Нродној скупштини на разматрање.**

**О томе је Одбор, на основу члана 165. став 3. Пословника Народне скупштине, поднео Извештај Народној скупштини у којем се наводи да је Одбор, сагласно члану 165. став 1. поднео амандман на члан 11. Предлога закона о високом образовању и да је за известиоца одређен председник Одбора, Муамер Зукорлић.**

Седница је завршена у 21,10 часова.

СЕКРЕТАР ПРЕДСЕДНИК

Драгомир Петковић Муамер Зукорлић